Author: INŠTITÚT APROXIMÁCIE
Last saved by: agenda0

Návrh komuniké

         Vláda Slovenskej republiky na svojom zasadnutí dňa ......................2001 prerokovala  a schválila Vyhodnotenie stavu aproximácie práva Slovenskej republiky  s právom Európskej únie a správu o činnosti Centrálnej prekladateľskej jednotky za rok 2000.

	Hodnotiaca správa je materiálom, v ktorom sú zhrnuté výsledky práce ministerstiev a ostatných ústredných orgánov štátnej správy SR v procese aproximácie práva za rok 2000. Pri hodnotení stavu a stupňa aproximácie práva vyhodnotenie reaguje na plnenie priorít a úloh stanovených v Pláne legislatívnych úloh vlády SR na rok 2000, v Partnerstve pre vstup a naň nadväzujúci Národný program pre prijatie acquis communautaire a na úlohy vyplývajúce  z negociačného procesu.

	V ďalšom správa poskytuje prehľad o procese zabezpečenia prekladov acquis communautaire v hodnotenom období. Preklady sa zabezpečujú prostredníctvom  Inštitútu pre aproximáciu práva ÚV SR, do ktorého je organizačne začlenená Centrálna prekladateľská jednotka. Od vzniku tohto pracoviska do konca roku 2000 bolo vykonaných 69 162 normostrán prekladov európskeho práva. Preklady sú určené predovšetkým na podporu procesu aproximácie práva a sú k dispozícii nielen  pre potreby ministerstiev, ale aj pre potreby širokej verejnosti. Osobitne významným sa stalo využívanie pracovných prekladov acquis z českej databázy, ktorú má Slovenská republika k dispozícii na základe Dohody medzi vládou SR a ČR o spolupráci v oblasti legislatívy a harmonizácie právnych poriadkov s právom Európskych spoločenstiev.

	V záujme zabezpečenia priameho prístupu k potrebným informáciám pre subjekty zúčastňujúce sa procesu aproximácie práva, európskej integrácie a tvorby legislatívy, buduje Inštitút pre aproximáciu práva ÚV SR informačný systém, ktorý by mal obsahovať  údaje o vzájomných vzťahoch medzi legislatívou EÚ a právnymi normami SR a zároveň by mal slúžiť pre potreby technickej výmeny informácií medzi SR a EÚ.